
PATVIRTINTA
Šilutės rajono savivaldybės tarybos 2023 m. rugsėjo 28 d.
                               sprendimu Nr. T1-

ŠILUTĖS RAJONO SAVIVALDYBĖS ADMINISTRACIJOS NUOSTATAI

I BENDROSIOS NUOSTATOS

1. Šilutės rajono savivaldybės administracijos (toliau – Administracija) nuostatai reglamentuoja Administracijos veiklos tikslus, uždavinius, funkcijas, valdymą, struktūros tvirtinimą ir keitimą, veiklos kontrolę, Administracijos pertvarkymą ir likvidavimą. 
2. Administracija yra Šilutės rajono savivaldybės (toliau – Savivaldybė) įsteigta biudžetinė įstaiga, finansuojama iš savivaldybės biudžeto, ribotos civilinės atsakomybės viešasis juridinis asmuo, atliekantis viešojo administravimo funkcijas.
3. Savininkė – Šilutės rajono savivaldybė, identifikavimo kodas 111102445. Savininko teises ir pareigas įgyvendinanti institucija – Savivaldybės taryba, kurios kompetenciją, veiklos tvarką ir formas reglamentuoja Lietuvos Respublikos vietos savivaldos įstatymas, Savivaldybės tarybos veiklos reglamentas, kiti teisės aktai. 
4. Administracija nėra pavaldi valstybės valdžios ir valdymo institucijoms, išskyrus atvejį, kai savivaldybės teritorijoje laikinai įvedamas tiesioginis valdymas. 
5. Administracijos buveinės adresas: S. Dariaus ir S. Girėno g. 1, LT-99133, Šilutė. 
6. Administracija įsteigta ir veikia vadovaudamasi Lietuvos Respublikos Konstitucija, Civiliniu kodeksu, Vietos savivaldos, Viešojo administravimo, Biudžetinių įstaigų, Biudžeto sandaros, Valstybės tarnybos ir kitais įstatymais, Lietuvos Respublikos Prezidento dekretais, Lietuvos Respublikos Vyriausybės nutarimais, Savivaldybės institucijų sprendimais, Administracijos direktoriaus įsakymais, Administracijos nuostatais (toliau – Nuostatai) ir kitais teisės aktais. 
7. Administracijos struktūrą, Nuostatus, darbo užmokesčio fondą, didžiausią leistiną valstybės tarnautojų pareigybių ir darbuotojų, dirbančių pagal darbo sutartis ir gaunančių užmokestį iš savivaldybės biudžeto, skaičių Savivaldybės mero (toliau – Meras) teikimu tvirtina arba keičia Savivaldybės taryba. 
8. Valstybės tarnautojai priimami į pareigas ir atleidžiami iš jų Lietuvos Respublikos valstybės tarnybos įstatymo nustatyta tvarka, o darbuotojai, dirbantys pagal darbo sutartis, – Lietuvos Respublikos darbo kodekso nustatyta tvarka ir juos įgyvendinančių teisės aktų nustatyta tvarka. Administracija turi herbinį antspaudą su Savivaldybės herbu ir įrašu „Šilutės rajono savivaldybės administracija“, sąskaitų bankuose ir Administracijos direktoriaus patvirtintų formų dokumentų blankus. 
9. Administracijos veikla pagal ekonominės veiklos rūšių klasifikatorių – „84.11.20 – Lietuvos Respublikos savivaldybių veikla“. Juridinio asmens kodas 188723322. Administracija yra paramos gavėja.
10. Administracijos veikla neterminuota. Jos įgaliojimai, išskyrus Administracijos direktoriaus įgaliojimus, nesusiję su Savivaldybės tarybos įgaliojimų pabaiga.

II VEIKLOS TIKSLAS IR FUNKCIJOS

11. Administracijos veiklos tikslas – atlikti teisės aktais pavestas administravimo funkcijas ir kontroliuoti jų įgyvendinimą, padėti Savivaldybės institucijoms (Savivaldybės tarybai ir Merui) įgyvendinti teisės aktais savivaldybėms nustatytas funkcijas ir valstybines (valstybės perduotas savivaldybėms) funkcijas.
12. Administracija, siekdama jai nustatyto veiklos tikslo:
12.1. Savivaldybės teritorijoje organizuoja ir kontroliuoja Savivaldybės institucijų sprendimų įgyvendinimą arba pati juos įgyvendina;
12.2. įgyvendina įstatymus ir Vyriausybės nutarimus, nereikalaujančius Savivaldybės tarybos sprendimų;
12.3. įstatymų nustatyta tvarka organizuoja Savivaldybės biudžeto pajamų, išlaidų ir kitų piniginių išteklių buhalterinės apskaitos tvarkymą, organizuoja ir kontroliuoja Savivaldybės turto valdymą ir naudojimą;
12.4. administruoja viešųjų paslaugų teikimą;
12.5. rengia Savivaldybės administracijos direktoriaus įsakymų projektus, Savivaldybės institucijų sprendimų ir potvarkių projektus;
12.6. atlieka Mero, Savivaldybės tarybos narių ir Savivaldybės kontrolieriaus (Savivaldybės kontrolės ir audito tarnybos) finansinį, ūkinį ir materialinį aptarnavimą;
12.7. teisės aktų nustatyta tvarka tvarko raštvedybą ir užtikrina dokumentų, susijusių su Savivaldybės institucijomis, saugojimą;
12.8. atlieka ir kitas įstatymų ir Vyriausybės nutarimų numatytas bei Administracijos struktūrinių padalinių – skyrių (toliau – skyriai) ir Administracijos filialų – seniūnijų (Administracijos struktūrinių teritorinių padalinių) (toliau – seniūnijos) – nuostatuose nurodytas funkcijas.
13. Administracijos direktorius Administracijai teisės aktais nustatytas funkcijas detalizuoja ir paskirsto skyriams, seniūnijoms, valstybės tarnautojams ir darbuotojams, dirbantiems pagal darbo sutartis, tvirtindamas veiklos nuostatus ir (ar) pareigybių aprašymus, funkcijų atlikimo tvarkų aprašus ir taisykles arba duodamas kitus rašytinius ar žodinius pavedimus, rašytinius įgaliojimus.
III ADMINISTRACIJOS STRUKTŪRA

14. Administraciją sudaro skyriai, poskyriai, į skyrius neįeinantys valstybės tarnautojai ir seniūnijos. Skyriams, poskyriams vadovauja vedėjai, seniūnijoms – seniūnai. 
15. Seniūnijų skaičių, kiekvienos seniūnijos pavadinimą, teritorijos ribas ir seniūnijai perduodamas juridinio asmens (Administracijos) funkcijas sprendimu nustato Savivaldybės taryba.
16. Administracijos direktorius vadovauja Administracijai. Jis yra įstaigos vadovas, pavaldus ir atskaitingas Merui. Administracijos direktoriaus skyrimo ir atleidimo tvarką nustato Vietos savivaldos ir Valstybės tarnybos įstatymai. 

IV VEIKLOS ORGANIZAVIMAS

17. Administracijos direktorius:
17.1. tiesiogiai ir asmeniškai Merui atsako už įstatymų, įstatymų įgyvendinamųjų teisės aktų, Vyriausybės, Savivaldybės tarybos, Mero sprendimų įgyvendinimą savivaldybės teritorijoje jo kompetencijai priskirtais klausimais; 
17.2. organizuoja Savivaldybės administracijos darbą, tvirtina Savivaldybės administracijos struktūrinių padalinių ir Savivaldybės administracijos filialų – seniūnijų – veiklos nuostatus, tvirtina Savivaldybės administracijos, seniūnijų metinius veiklos planus ir kitus strateginio planavimo dokumentų įgyvendinimą detalizuojančius dokumentus ir kontroliuoja jų įgyvendinimą, atsako už vidaus administravimą Savivaldybės administracijoje;
17.3. tvirtina Administracijos valstybės tarnautojų ir darbuotojų, dirbančių pagal darbo sutartis, pareigybių aprašymus ir pareigybių sąrašą, priedų, priemokų dydį;
17.4. įstatymų nustatyta tvarka priima į pareigas ir atleidžia iš jų Savivaldybės administracijos valstybės tarnautojus ir darbuotojus, dirbančius pagal darbo sutartis, seniūnijų – biudžetinių įstaigų – vadovus – seniūnus, atlieka kitas Valstybės tarnybos įstatymo ir Mero jam priskirtas personalo valdymo funkcijas; 
17.5. įgyvendina kitas Vietos savivaldos įstatymo ir kituose teisės aktuose jam deleguotas funkcijas.
18. Administracijos veikla organizuojama vadovaujantis įstatymais ir jų įgyvendinimą detalizuojančiais dokumentais, Savivaldybės tarybos veiklos reglamentu, Savivaldybės tarybos patvirtintais Administracijos direktoriaus pareigybių aprašymais ir Administracijos struktūros schema, Nuostatais, Mero potvarkiais, Administracijos direktoriaus patvirtintais skyrių ir seniūnijų veiklos nuostatais, valstybės tarnautojų ir darbuotojų, dirbančių pagal darbo sutartis, pareigybių aprašymais, taisyklėmis, tvarkų aprašais, įgaliojimais, Administracijos direktoriaus pasirašytomis sutartimis. 
19. Administracijos veiklos organizavimo klausimams aptarti  Administracijos direktoriaus paskirtu laiku organizuojami pasitarimai. Juose dalyvauja skyrių, poskyrių vedėjai, seniūnai ir valstybės tarnautojai, vykdantys viešojo administravimo funkcijas ir neįeinantys į skyrių sudėtį.
20. Administracijos direktoriaus pareigas atostogų ar ligos metu, taip pat kai jis laikinai negali eiti pareigų dėl kitų priežasčių, Vietos savivaldos įstatyme ir kituose įstatymuose, taip pat kituose teisės aktuose, Nuostatuose nustatyta tvarka laikinai atlieka Mero paskirtas Administracijos valstybės tarnautojas.
21. Administracijos direktoriaus atostogos įforminamos Mero potvarkiu. 
22. Administracijos direktoriaus vykimas ar siuntimas į tarnybinę komandiruotę vienai darbo dienai Lietuvos Respublikos teritorijoje įforminamas Mero rezoliucija, patvirtinančia, kad tarnybinis pranešimas ar prašymas išvykti iš nuolatinės darbo vietos suderintas. Administracijos direktoriaus vykimas ar siuntimas į tarnybinę komandiruotę daugiau nei vienai dienai Lietuvos Respublikos teritorijoje ar vienai ir daugiau dienų ne Lietuvos Respublikos teritorijoje įforminamas Mero potvarkiu.
23. Vadovaujantis teisės aktais ne viso darbo laiko sąlygos (ne visa darbo diena arba ne visa darbo savaitė), suteikiant poilsio dienų Administracijos direktoriui, nustatomos Mero potvarkiu. 
24. Tarnybines nuobaudas Administracijos direktoriui už tarnybinius nusižengimus skiria Meras.
25. Kai savivaldybės teritorijoje įvedamas tiesioginis valdymas, Savivaldybės administracijos direktoriaus įgaliojimų klausimas sprendžiamas Tiesioginio valdymo savivaldybės teritorijoje įstatymo nustatyta tvarka.
26. Skyrių, poskyrių vedėjų, seniūnų, valstybės tarnautojų ir darbuotojų, dirbančių pagal darbo sutartis,  funkcijas jų atostogų, mokymosi, komandiruočių, stažuočių ar ligos metu atlieka pareiginiuose nuostatuose, pareigybių aprašymuose numatyti arba Administracijos direktoriaus skirti valstybės tarnautojai, darbuotojai, dirbantys pagal darbo sutartis. 
27. Savivaldybės valstybės tarnautojų teisinius santykius reglamentuoja Valstybės tarnybos įstatymas, o darbuotojų, dirbančių pagal darbo sutartis, – Darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymas ir kiti jų įgyvendinimą detalizuojantys teisės aktai. 
28. Skyriai ir seniūnijos gali turėti sąskaitų bankuose, blankų su savo pavadinimais, kurių pavyzdines formas tvirtina Administracijos direktorius. 
29. Skyrių vadovai gali būti asignavimų valdytojai ir naudoti lėšas pagal patvirtintų programų, kurių įgyvendinimą koordinuoja konkretus skyrius, sąmatas, jeigu tai yra nustatyta  skyriaus veiklos nuostatuose ir skyriaus vedėjo pareigybės aprašyme arba atskirame Administracijos direktoriaus įsakyme.

V ADMINISTRACIJOS ANTSPAUDAI

30. Administracijos antspaudu tvirtinami tie dokumentai, kuriuos reikia tvirtinti pagal teisės aktų nuostatas. 
31. Skyrių,  seniūnijų antspaudai ir jų naudojimas: 
31.1. Skyrių antspaudai:
31.1.1. Skyriai, įgyvendinantys valstybines (perduotas savivaldybėms) funkcijas, turi herbinių antspaudų su Vyčiu (antspauduose įrašomi žodžiai ,,Lietuvos Respublika“ (konkretus skyriaus pavadinimas). Teisės aktais nustatyta tvarka tokiu antspaudu tvirtinami dokumentai, kurie išduodami atliekant valstybines funkcijas;
31.1.2. Skyriai gali turėti antspaudų, kuriuose įrašomi žodžiai „Šilutės rajono savivaldybės administracijos  (konkretus skyriaus pavadinimas)“. Jų konkrečią formą ir naudojimo tvarką skyriaus nuostatuose nustato Administracijos direktorius.
31.2. Seniūnijų antspaudai:
31.2.1. su Vyčiu (antspauduose įrašomi žodžiai „Lietuvos Respublika“ Šilutės rajono savivaldybės administracijos (konkretus seniūnijos pavadinimas). Teisės aktais nustatyta tvarka tokiais antspaudais tvirtinami dokumentai, kurie išduodami atliekant valstybines funkcijas;
31.2.2. su gyvenamosios vietovės, kurioje yra seniūnijos buveinė, ar Savivaldybės herbu (šiame antspaude įrašomi žodžiai „Šilutės rajono savivaldybės administracijos (konkretus seniūnijos pavadinimas)“. Jų konkrečią formą ir naudojimo tvarką seniūnijos nuostatuose nustato Administracijos direktorius.
32. Už antspaudų naudojimą ir saugojimą atsakingas Administracijos direktorius arba jo įgalioti asmenys. 

VI TURTAS, FINANSINIAI IŠTEKLIAI IR JŲ NAUDOJIMO TVARKA

33. Administracija jai patikėjimo teise perduotą Savivaldybei nuosavybės teise priklausantį turtą valdo, naudoja ir juo disponuoja patikėjimo teise pagal įstatymus Savivaldybės tarybos sprendimuose nustatyta tvarka, o valstybės turtą ir pagal subjekto, turinčio teisę priimti sprendimus dėl valstybės turto perdavimo patikėjimo teise, nustatytas sąlygas.
34. Administracija finansuojama iš savivaldybės biudžeto teisės aktų nustatyta tvarka. Administracijos finansavimo šaltiniai taip pat gali būti valstybės biudžeto tikslinės lėšos ir kitos pervedamos lėšos, Europos Sąjungos finansinės paramos ir kitos tarptautinės finansinės paramos lėšos, kitos teisės aktuose nustatytos ir teisėtai gautos lėšos. 
35. Administracijos išlaidas sudaro su Administracijos funkcijų vykdymu susijusios išlaidos.
36. Administracija programoms vykdyti skirtus asignavimus naudoja pagal Administracijos direktoriaus patvirtintas programų sąmatas.
37. Savivaldybės tarybos Administracijai skirtus biudžeto asignavimus valdo Administracijos direktorius. 
38. Piniginės lėšos, gautos ne kaip biudžeto asignavimai, naudojamos teisės aktų nustatyta tvarka.
39. Buhalterinė apskaita tvarkoma ir finansinių bei biudžeto vykdymo ataskaitų rinkiniai sudaromi Finansinės apskaitos įstatymo, Viešojo sektoriaus atskaitomybės įstatymo, kitų teisės aktų ir Savivaldybės biudžeto sudarymo ir vykdymo taisyklių, patvirtintų Savivaldybės tarybos, nustatyta tvarka. 
VII ADMINISTRACIJOS TEISĖS

40. Administracija, siekdama jai nustatyto veiklos tikslo ir atlikdama jos kompetencijai priskirtas funkcijas, turi teisę:
40.1. gauti iš Savivaldybei pavaldžių įstaigų ir kitų administravimo subjektų, Savivaldybės kontroliuojamų įmonių informaciją, kurios reikia Savivaldybės institucijų, Mero, Administracijos kompetencijai priskirtiems klausimais spęsti; 
40.2. pasitelkti kitų viešojo administravimo subjektų, Savivaldybei pavaldžių įstaigų, Savivaldybės kontroliuojamų įmonių, valstybės įstaigų, valstybės įmonių specialistus (suderinusi su jų vadovais) Savivaldybės institucijų, Mero, Administracijos darbo klausimams, taip pat asmenų prašymams, skundams ir pranešimams nagrinėti; 
40.3. skirti savo atstovus dalyvauti Savivaldybės institucijų posėdžiuose, pasitarimuose, susirinkimuose, kai svarstomi su Administracijos veikla susiję klausimai;
40.4. inicijuoti darbo grupių, komisijų sudarymą Savivaldybės institucijų sprendimams, potvarkiams, įsakymams ir kitiems klausimams nagrinėti ir rengti;
40.5. rengti Savivaldybės tarybos sprendimų, Mero potvarkių, Administracijos direktoriaus įsakymų projektus;
40.6. pagal kompetenciją sudaryti sutartis;
40.7. bendradarbiauti su šalies ir užsienio valstybių savivaldybių administracijomis;
40.8. dalyvauti kitų institucijų ir įstaigų sudaromų komisijų ir darbo grupių veikloje;
40.9. turėti kitas įstatymų, Vyriausybės nutarimų ir kitų teisės aktų suteiktas teises.

VIII ADMINISTRACIJOS VEIKLOS PRIEŽIŪRA IR KONTROLĖ

41. Skyrių, poskyrių, į juos neįeinančių valstybės tarnautojų ir darbuotojų, dirbančių pagal darbo sutartis, bei seniūnijų veiklą kontroliuoja ir už ją atsako Administracijos direktorius.
42. Kaip Administracijos direktorius laikosi įstatymų, kaip vykdo Lietuvos Respublikos Vyriausybės nutarimus, Lietuvos Respublikos savivaldybių administracinės priežiūros įstatymo nustatyta tvarka prižiūri Vyriausybės atstovas.
43. Finansinės veiklos kontrolę vykdo Valstybės kontrolė, Šilutės rajono savivaldybės kontrolės ir audito tarnyba. 
44. Administracijos vidaus auditą atlieka Savivaldybės centralizuotas vidaus audito skyrius.
45. Valstybės ir Savivaldybės institucijos turi teisę įstatymų nustatyta tvarka tikrinti Administracijos veiklą.

IX REIKALŲ PERDAVIMAS IR PERĖMIMAS

46. Merui priėmus sprendimą dėl Administracijos direktoriaus atleidimo iš pareigų, buvęs Administracijos direktorius Mero nurodytu laiku turi perduoti reikalus naujam Administracijos direktoriui ar kitam Mero įgaliotam asmeniui.
47. Perduodant reikalus surašomas perdavimo ir perėmimo aktas (toliau – aktas). Jame nurodomi svarbiausi duomenys apie Administracijos struktūrą, didžiausią leistiną valstybės tarnautojų pareigybių ir darbuotojų, dirbančių pagal darbo sutartis ir gaunančių užmokestį iš savivaldybės biudžeto, skaičių, etatų sukomplektavimą, Savivaldybei pavaldžias ir jos reguliavimo sričiai priskirtas įmones, įstaigas bei organizacijas. Pateikiama programoms vykdyti skirtų išlaidų vykdymo paskutinio ataskaitinio laikotarpio apyskaita ir pateikiama einamųjų metų Savivaldybės tarybos sprendimų vykdymo ataskaita.
48. Aktą pasirašo reikalus perduodantis ir juos perimantis asmuo, taip pat Meras. Jei reikalus perduodantis arba juos perimantis asmuo nesutinka su kai kuriais akto skyriais (punktais), jis nurodo tai raštu, pasirašydamas aktą.
49. Aktas surašomas dviem egzemplioriais, kurių vienas lieka Savivaldybėje, o kitas įteikiamas reikalus perėmusiam asmeniui. Buvęs Administracijos direktorius turi teisę gauti akto kopiją. 
50. Skyrių, poskyrių bei Administracijos valstybės tarnautojų ir darbuotojų, dirbančių pagal darbo sutartis, reikalų perdavimo ir perėmimo tvarką nustato Administracijos direktorius.

X BAIGIAMOSIOS NUOSTATOS

51. Oficialūs Savivaldybės institucijų pranešimai skelbiami Savivaldybės interneto svetainėje adresu www.silute.lt. Jeigu pagal teisės aktų nuostatas privaloma pranešimus skelbti ir kitose  visuomenės informavimo priemonėse, jos parenkamos Lietuvos Respublikos viešųjų pirkimų įstatymo nustatyta tvarka.
52. Administracija pertvarkoma arba likviduojama Lietuvos Respublikos teisės aktų nustatyta tvarka.

